Szőcs Petra

A gonosz falu legszebb lakói

– részlet –

© Szőcs Petra, 2022

I.

Árokban kopasz
és védtelen az ember

Az apród

A gyengekezű trónörökös apród lenne,

ha szerencsésebb csillagzat alatt születik,

haja gyér, álla infantilis,

kijavítják, összefoglalják, amit mondott.

A pápa azt híreszteli róla, hogy torzszülött,

egyszer üvöltve gyalázta egy barát.

Memóriája az apjáé, hajbókolnak neki,

remélik, már máshol tölti a tavaszt.

Pohárköszöntőket mond, keresi az apja szavait.

Nem nézi a csalódott arcokat.

A griffcímeres üvegtollal aláír minden papírt,

aztán naplót ír vele – nem történt semmi –,

majd beteszi a kerti mauzóleumba a többi tárgy közé.

Egy dolgot mindenképpen magával visz a palotából,

ha elűzik végre: apja elektromos masszázsrollerét.

Ha új lakásában bekapcsolja, enyhén kattog,

és a falon meghajolnak a hűséges, lágy, zöld lidércfények.

II.

A molett menyasszony
sminkje

Fríg dal

Napokra eltűnt otthonról,

máskor is csinált ilyet.

A haját, a cipőjét a kocsi mögött találták meg,

ruháit egy rózsabokorban.

Igazi mártírhalál, mondta az anyja,

minden nő megirigyelhetné.

Bólogattunk, mi, a gonosz falu legszebb lakói.

De mikor kiment pezsgőért a konyhába,

és hallottuk, ahogy a dugó nekipattan a mennyezetnek,

összefogózkodtunk,

és úgy sírtunk, mint a teknősök.

III.

Tizennégy arckép
a monasztikus szigetről

Anna

Isszuk a lămiîţát az erkélyen,

ő bent süti a prézlis húst,

azt mondják róla, kényelmes,

mégis ő ápol mindenkit ingyen,

konyhájában van három szál bambusznád,

ez is kapcsolódik valahogy a személyiségéhez,

már olyan régóta ott vannak.

Végül őt nem ápolja senki,

egyetlen lánya megsértődött valamiért.

Tényleg keverte az epoca és a napoca szavakat.

IV.

Hajókórház és környéke

Éjpm

Pillanatnyilag nem vagyok elérhető,

Moziban vagyok,

I’m on my way,

írta a legváratlanabb időpontokban apám,

a telefon így olvasta fel a nevét: éjpm,

küldte az sms-t a konferencia közepén,

pompeji katakombából,

névnapi köszöntőről,

pekingi koncertről,

majd később a hotelban hozzátette:

bámul az ablakpárkányról egy dagadt macska.

A kínaiak azt mondják, a holtak szelleme.

Ha integet, szerencsét hoz.

Állítsd a telefonod erdélyi idő szerint,

és többet ne késs.

Kolozsváron a moszkvai időt használd,

így kétszer jön az éjfél.

Éjpm, éjpm,

elsétált az éjbn.

Nem érzek ízeket, csak a mákvirágét.

Nem érzek szagokat, csak a fellegvárét.

I’ll call you back, írta utoljára.

És még egyszer:

I’ll call you back.

V.

Egy katasztrófakutató
naplója

Egy katasztrófakutató naplója

Jó a fényképarcom, még sincs sok barátom.

Sohasem tudom letenni a telefont.

Csenevész templomot ragasztok meredek hegyoldalba,

papírhegy alatt vonat, sínek alatt tenger,

a tengerben a hármas leánylíceum lesült növendékei.

Várom a következő földrengést, már kiszámoltam a kárt.

A kitört fákat mindig elfelejtem,

pedig a lány, akit szeretek,

természetképekkel felel a kérdéseimre.

Sokat írok neki: például, hogy Japánban a cunami után

többen panaszkodtak arra, hogy megszállták őket

elégedetlen szellemek. Meg hogy Messinában az Aida

teljes szereplőgárdája meghalt a földrengésben, kivéve

Aidát. Ezekre csak egy-egy birsalmafát küldött.

*

Szent égi Ftha, szent égi Ftha!

És áldott, boldog örökélet hív, énekeltünk

én és Ramses a sír mélyéről, felhangzott a taps,

legördült a függöny, végighordoztak bennünket a városon,

boldog örökélet hív, Aida, csengett a fülemben még hajnalban is,

amikor morogni kezdett ágyam alatt a föld,

felháborodtam, és még azzal az indulattal elugrottam

a zuhanó csillár alól, aztán mivel máshova nem léphettem

az összeomló szobából, idegesen felmásztam az ablakpárkányra,

hátha vége lesz, de ott sem pihenhettem meg,

pedig nekem van igazam,

gondoltam magamban, miközben kiugrottam az ablakon.

… … …

A Wishful thinking című vers Louis-Ferdinand Céline-mottóját Szávai János fordította.

Az áthaladó című fényképet Szőcs Petra készítette.

Tartalom

I. Árokban kopasz és védtelen az ember

A monasztikus szigeteken rossz a levegő

A háború utolsó áldozata

Hidegkúra

Wishful thinking

Egy radioaktív kert emléke

Konkrétan

Egy textilművésznő emlékezete

Az apród

Régészeti homokozó

Nem Gagarin utazott messzire, hanem az űr nagy

Nagyidő

II. A molett menyasszony sminkje

Hazugságvizsgáló

Családi kör

Családfakutatás

Egy geológiai szakírónő emlékezete

Csöndkúra

Fríg dal

Búcsú

A hasonmás

Rajnai séta

Ki a rendes

A többi Gréta legyen boldogabb

Időpontkeresés

A molett menyasszony sminkje

III. Tizennégy arckép a monasztikus szigetről

Margaret

A doktor

László

Carol

Az amatőrfilmes

Anna

Labodát Róza

Lujza testvér

Shaya

Fulvio

Oizer

Az éjpm

A pálcalábú madár

Az áthaladó

IV. Hajókórház és környéke

Kérdések a jövőről éjszaka tükör előtt

Ki mit felejt el

Szellemidézés akaratlanul

Utolsó nap

A hajó léket kapott. A kapitány hazudott

Tarkómon a férfi

Szemmagasság

Egy operatőrnő emlékezete

Johnny Ma hangja

Egy visszatérő álom eltűnése

Ha a kikötői hullám áttöri a partot

Át a fellegváron

Protokoll

Előjel

Éjpm

Keskeny utak a havas éjszakában

Járvány

Nit ich werd gebrechen

V. Egy katasztrófakutató naplója

Egy katasztrófakutató naplója

A könyv létrehozásában segítségemre volt Borsik Miklós, Ferenczi Orsolya, Hevesi Judit, Kali Ágnes, Kassai Zsigmond, Kele Fodor Ákos, Kemény Lili, Korpa Tamás, Kőrizs Imre, Miksó Péter, Nagy Botond, Nagy Matilda, Nagy V. Gergő, Nemes Z. Márió, Németh Gábor, Szegő János, Szőcs Géza, Szőcs Kristóf, Szőcs Márton, Tamás Etelka, Tamás Gáspár Miklós, Urbán Ákos. Köszönöm nekik.

A szerző a könyv megírása idején a következő támogatásokat kapta:

az Akademie Schloss Solitude ösztöndíja

a Visegrad Fund ösztöndíja

a Nemzeti Kulturális Alap alkotói ösztöndíja

Erzsébetvárosi Irodalmi Ösztöndíj

a Magyar Művészeti Akadémia Művészeti Ösztöndíj Program

MAGVETŐ
KÖNYVKIADÓ ÉS KERESKEDELMI KFT.
www.magveto.hu
www.facebook.com/magveto
magveto.kiado@lira.hu
Felelős kiadó Dávid Anna

Felelős szerkesztő Szegő János
Kézirat-előkészítő Schmal Alexandra
Korrektor Tomka Eszter
A borító Leonora Carrington Bird Bath című
festményének felhasználásával készült
HUNGART © 2022
Művészeti vezető Pintér József
Műszaki vezető Takács Klári

ISBN 978 963 14 3187 2

Forgalmazza eKönyv Magyarország Kft.

www.ekonyv.hu
Elektronikus könyv Nagy Lajos

Felhasznált betűtípus:
Noto Serif – SIL Open Font License